6 vas nadat winkel beroof, eienaar met mes gesteek is | Netwerk24
Deur Kaydene Davids 16 Mei 2019 11:31
Ses gewapende rowers is Dinsdagoggend in hegtenis geneem kort nadat hulle ’n winkel in Heuningvlei in die Noord-Kaap beroof en die winkeleienaar met ’n mes gesteek het.
Die winkeleienaar is hospitaal toe geneem. Sy toestand is onbekend.
Ses verdagtes is ná die rooftog by Bathlaros aangekeer waar hulle in ’n minibustaxi gery het, sê ao. Mosimoatsile Letsapa, polisiewoordvoerder. ’n Onbekende bedrag geld, twee gewere, twee pistole, ammunisie, messe en ’n boutsnyer is in die verdagtes se besit gevind.
“Die winkeleienaars is met vuurwapens en messe gedreig.”
Hy sê nog drie verdagtes is soek en het ’n beroep op die publiek gedoen om met inligting na vore te kom.
Enigiemand met inligting kan kapt. Victor Mbena by 063 691 1089 bel.
Die verdagtes verskyn eersdaags in die hof.
Meer oor: Noord-Kaap | Messteek | Misdaad | Inhegtenisname
Man moet weer hof toe oor voorval by KFC in Bloem
Klerksdorp: 4 in hof ná rooftog